Ау Iофым изытет шъыпкъагъэр нэфэшъхьаф. АпэрапшIэу къэIогъэн фаер урысыбзэр къэралыгъуабзэу зэрэхэгъэгоу зэрэщыщытыгъэр ары. Урысыбзэр къэралыгъобзэ къодыягъэп, аужырэ илъэсхэм ар бзэ цIыкIухэм яшIокIэу къагъэлъэгъоным яшъыпкъэу пылъыгъэх. ГущыIэм пае, понятиеу «советскэ народ» зыфиIоу къаугупшысыгъагъэм къикIыщтыгъэр хэгъэгум ис лъэпкъ пстэур зы хъужьхэу ары, етIани а зэхэхьэжьырэ лъэпкъхэр зэрыгущыIэнхэ фэягъэр апэрэ чэзыоу урысыбзэр арыгъэ. Арышъ, къэралыгъуабзэм елъытыгъэу а лъэхъаным аIощтыгъэмрэ ашIэщтыгъэмрэ лъэшэу зэпэчыжьагъэх. Урысыбзэм ыуж къинэмэ союзнэ республикэхэм ялъэпкъыбзэхэри урысыбзэм игъусэхэу ежь яреспубликэхэм къэралыгъуабзэхэу ащыщытыгъэх. Автоном республикэхэмрэ хэкухэмрэ яхьылIагъэр арымэ, ахэм ялъэпкъыбзэхэр къэралыгъуабзэм нэсыгъагъэхэп, сыда пIомэ а республикэхэмрэ хэкухэмрэ къэралыгъо гъэпсыкIэ яIэу щытыгъэп.